โต้งมั่นใจพรก.4ฉบับไม่เป็นโมฆะ
รมว.คลัง มั่นใจ พ.ร.ก. 4 ฉบับไม่เป็นโมฆะ เดินหน้ากู้ 3.5 แสนล้านบาท-ตั้งกองทุนประกัน 5 หมื่นล้านบาท ปชป.ยื่นสภาส่งศาลรธน.ตีความ30ม.ค.
29 ม.ค. 2555

รมว.คลัง มั่นใจ พ.ร.ก. 4 ฉบับไม่เป็นโมฆะ เดินหน้ากู้ 3.5 แสนล้านบาท-ตั้งกองทุนประกัน 5 หมื่นล้านบาท ปชป.ยื่นสภาส่งศาลรธน.ตีความ30ม.ค.
นายกิตติรัตน์ ณ ระนอง รองนายกรัฐมนตรี และ รมว.คลัง เปิดเผยว่า มั่นใจว่าจะสามารถชี้แจงเหตุผลต่อศาลรัฐธรรมนูญ กรณีที่ฝ่ายค้านและสมาชิกวุฒิสภา (สว.) ยื่นตีความในพระราชกำหนด (พ.ร.ก.) กู้เงิน ทั้ง 4 ฉบับได้ เพราะเป็นเรื่องที่สำคัญของประเทศที่ต้องดำเนินการ
ทั้งนี้ จะเดินหน้าตาม พ.ร.ก. กู้เงิน ทั้ง 4 ฉบับ ทันที เพราะตอนนี้มีผลบังคับใช้แล้ว และไม่มีข้อบังคับไว้ว่าห้ามดำเนินการถึงแม้จะถูกยื่นตีความ



กิตติรัตน์
สำหรับ พ.ร.ก. กู้เงิน 3.5 แสนล้าน ต้องกู้เงินทั้งหมดภายในปี 2556 โดยภายในปีนี้คาดว่าจะต้องใช้เงินประมาณ 1.5 แสนล้านบาท  ซึ่งขณะนี้ยังไม่สามารถระบุได้ว่าจะดำเนินโครงการลงทุนในด้านใดก่อน
ขณะที่ การจัดตั้งกองทุนประกันภัย วงเงิน 5 หมื่นล้านบาท ก็จะเร่งดำเนินการ ดูแลผู้ประกอบการขนาดเล็ก กลาง และใหญ่ 
ด้านการเก็บเงินค่าธรรมเนียมจากธนาคารพาณิชย์ ในการชำระหนี้ของกองทุนเพื่อการฟื้นฟูและพัฒนาระบบสถาบันการเงิน 1.14 ล้านล้านบาท จะมีการหารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ในวันที่ 30 ม.ค.นี้
ขณะที่ สำนักข่าวรอยเตอร์รายงานคำสัมภาษณ์ของ นายวิรัตน์ กัลยาศิริ สมาชิกสภาผู้แทนราษฎร(ส.ส.)สงขลา พรรคประชาธิปัตย์ (ปชป.) ที่ระบุว่า ในวันที่ 30 ม.ค.นี้จะยื่นเรื่องต่อประธานสภาผู้แทนราษฎร เพื่อขอให้เสนอไปยัง ศาลรัฐธรรมนูญตีความว่าพ.ร.ก.ในการแก้ไขปัญหาหนี้กองทุนเพื่อการฟื้นฟูและพัฒนาระบบ สถาบันการเงิน และพ.ร.ก.ให้อำนาจกระทรวงการคลังกู้เงินเพื่อการวางระบบบริหาร จัดการน้ำฯเข้าข่ายขัดต่อรัฐธรรมนูญหรือไม่ โดยเมื่อประธานสภาณฯรับเรื่องแล้วจะต้องส่งศาลรัฐธรรมนูญภายใน 3 วัน